El Gringo’s hevn

El Gringo’s hevn er en norsk roman, utgitt som bok nummer 39 i den 83 bind store serien om western-helten og US-marshalen Morgan Kane. Boka ble lansert i 1970, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 424 og kostet fire kroner. 

El Gringo’s hevn er en oppfølger av El Gringo, den forrige utgivelsen i serien. Bøkene henger såpass ihop at de med fordel kan leses sammen. De er sentrale i Kane-serien, både innholdsmessig og opplagsmessig. I disse bøkene får leserne møte Kane i normerende år, i tilbakeblikk som ifølge forleggeren Finn Arnesen «fortalte om den unge Morgan Kanes opplæring til revolvermann og desperado, og som ga en del av bakgrunnen for den sjelskulden og avstumpetheten han ble behersket av.»

Rammefortellingen i boka tar utgangspunkt i den 37 år gamle Kanes møte med mannen som hadde vært bandeleder da han levde som fredløs femten år tidligere. Da hadde han vært noe nær en farsfigur for unge Morgan. Nå er bandelederen en gammel stakkar, så for å forstå Kanes uforsonlige holdning må vi tilbake til det som skjedde den gang da.

Hovedfortellingen i boka beretter om den 22 år gamle Kane og dramatikken i de fredløses liv, der Kane til slutt blir sveket på det grusomste av alt og alle: Øyeblikket da ungdommen dør i Morgan Kane.

Det er, som vanlig, en Kane-bok med mer en nok av våpen, strid, kvinner, dramatikk og action. Noen faller for Kanes revolver. Likevel er det nok skadene fra de mellommenneskelige relasjonene som gjør mest inntrykk i El Gringo og El Gringo's hevn.

Mottagelsen av boka 
Da El Gringo’s hevn kom ut var Kane-serien ennå ikke blitt den helt store salgsuksessen. Bøkene var i om lag fire år blitt utgitt i nokså normale pocket-opplag på 12-16000. Fra 1969 merket imidlertid forlaget en økende interesse, og ifølge forleggeren Finn Arnesen startet den «virkelige rakettferden mot kjempeopplagene» nettopp med El Gringo og El Gringo's hevn. Da neste bok kom jekket man opplaget opp fra  til . I forlaget fulgte man optimistisk utviklingen, og Finn Arnesen lovte Hallbing: - Neste år kommer du til å tjene en million! Det trodde ikke Hallbing, og samtalen endte med at de veddet en kasse whisky. Hallbing tapte.

Da Kane-serien for alvor slo an måtte El Gringo’s hevn utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

I Norge ble El Gringo’s hevn også publisert som føljetong i bladet Western, fra nr. 7 til 18 i 1973.

Og utgivelsene var ikke begrenset til Norge. Boka kom i Sverige i 1975 på B. Wahlströms Bokförlag som El Gringos hämnd
I Danmark kom den i 1976 på Winther som El Gringos hævn.
I Finland kom den i 1977 på Otava som El Gringon kosto. 
I England kom den i 1978 på Corgi Books som El Gringo’s revenge. 
Også Island fikk sin Prenthusið-utgave som Hefnd El Gringos.

I 1976 ga Bladkompaniet ut El Gringo's hevn som tegneseriealbum, skapt av tegneren Ernst Vevle Olsen Meister med utgangspunkt i Hallbings bok. Heftet kom i nytt opplag i 1988, nå med cover laget av Morten Myklebust. Også tegneserieheftet ble oversatt, til syv språk. Utenfor Skandinavia ble det utgitt i Tyskland, Spania og Nederland.

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet El Gringo’s hevn i et dobbeltbind, i bok nr. 5, sammen med El Gringo. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom El Gringo’s hevn i 2005 som bok 8 i bind 7–8. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2010 som bok nr. 7 i serien, en utgivelse som i 2011 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 7 i serien er ført videre i senere utgivelser, som i Cappelen Damms lydbokversjon fra 2019, lest inn av Torgeir Reiten og deres bokutgave fra 2022.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 176–177.

Norske romaner
Morgan Kane
Bøker fra 1970